DA Den Europæiske Unions Tidende C 177/28

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 177/12)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»ANTEQUERA«

EF-nr.: ES/00327/26.11.2003

BOB (X) BGB ( )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommissionen (1).

1. Medlemsstatens ansvarlige myndighed:

Navn: Subdirección General de Sistemas de Calidad Diferenciada. Dirección General de Alimentación. Secretaria General de Agricultura y Alimentación del Ministerio de Agricultura, Pesca y Alimentación de España. Adresse: Paseo Infanta Isabel, 1 E-28071 — Madrid Tlf. (34) 91 347 53 94 Fax (34) 91 347 54 10

2. Sammenslutning:

2.1 Navn: OLEICOLA HOJIBLANCA DE MALAGA, S.C.A. DE 2o GRADO. 2.2 Adresse: Carretera de Córdoba, s/n E-29200 Antequera (Málaga) Aptdo. Correos no 172 Tlf. (34) 52 84 14 51 Fax (34) 52 84 03 59 2.3 Sammensætning: producent/forarbejdningsvirksomhed (X) andet ( )

3. Produktets art:

Ekstra jomfruolivenolie — Klasse 1.5: Fedtstoffer

4. Varespecifikation:

(sammenfatning af betingelserne i artikel 4, stk. 2)

4.1 Navn: »Antequera«

4.2 Beskrivelse: Ekstra jomfruolivenolie, der er fremstillet af oliven fra oliventræet Olea europea, L., og af sorterne: Hojiblanca, Picual eller Marteño, Arbequina, Lechín de Sevilla eller Zorzaleño, Gordal de Archidona, Picudo, Verdial de Vélez-Málaga og Verdial de Huévar. Hojiblanca er den mest udbredte sort.

Olien er relativt stabil takket være den høje koncentration af tokoferol, som er en typisk egenskab, der kendetegner olie fra sorten Hojiblanca. Dette er således afgørende for, at olien fra Antequera er rig på E-vitaminer.

Olien har en fedtsyresammensætning, der gør den meget velegnet til madlavning. Fedtsyresammensætningen kan tilskrives både sorten Hojiblanca og det geografiske miljø. Indholdet af oliesyre er højt, indholdet af linolsyre er middel, og forholdet mellem de umættede og mættede fedtsyrer er højt.

Inden for den gruppe olier fra Antequera, der ikke kan omdannes til sæbe, er det høje indhold af methylsterol, der overstiger 30 mg/100 g olie, karakteristisk.

Organoleptisk set har olien en mild smag. Den kendetegnes ved sin vifte af frugtagtige aromaer, der strækker sig fra grønne oliven over andre modne frugter, mandler, bananer og krydderurter. De frugtagtige aromaers intensitet skal værre middel til høj. Den bitre og stærke smag fremtoner med en intensitet, der varierer mellem svag og middel, og som fungerer perfekt sammen med svagt sødlige aromaer.

Farven varierer fra gyldengul til grøngul afhængig af høstperioden og den geografiske placering i området.

Den olie, der er omfattet af den beskyttede oprindelsesbetegnelse, skal uden undtagelse være af typen ekstra jomfruolivenolie, og skal kunne katalogiseres under en af følgende typer i henhold til sine organoleptiske og fysisk-kemiske egenskaber:

Typen »Sabor Intenso« (intens smag), skal fremvise de mest intense organoleptiske egenskaber.

Intensiteten i de organoleptiske egenskaber for typen »Sabor Suave« (mild smag) skal være moderat.

Begge typer skal fremvise følgende analytiske specifikationer, der er udtrykt i maksimumværdier:

4.3 Geografisk område: Produktionsområdet ligger i naturområdet Depresión de Antequera, som er beliggende i den vestligste ende af de indre dalstrøg i Andalusien. Mod nord grænser området op til provinserne Córdoba og Sevilla, mod øst grænser det op til provinserne Sevilla og Cádiz, og mod vest grænser det op til provinsen Granada. Grænsen mod syd er dannet af en del af bjergkæden Penibética, som adskiller området fra Montes de Málaga, Hoyas del valle de Guadalhorce og comarca de la Serranía de Ronda, som alle er områder, der er beliggende i provinsen Málaga.

Området omfatter de jordområder, som er beliggende i følgende kommuner i provinsen Málaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco og Villanueva de Tapia samt kommunen Palenciana i provinsen Córdoba.

Det område, hvori forarbejdningen og emballeringen finder sted, er sammenfaldende med produktionsområdet

4.4 Bevis for oprindelse: Olivenerne skal stamme fra de godkendte sorter fra de olivenlunde, der er opført i registret for oprindelsesbetegnelser. Olien skal fremstilles på oliemøller, der er beliggende i produktionsområdet, og som er opført i registret for oprindelsesbetegnelser, »Registros de la Denominación de Origen«. Olien skal desuden opbevares i registrerede oliemøller og emballagevirksomheder, som råder over egnede lagerforhold, der sikrer, at olien opbevares på bedste vis. Kontrolorganet skal udarbejde en tilsynsplan for hele processen indtil den endelige certificering af olien. En nummereret kontroletiket, der er udstedt af kontrolorganet, skal sikre, at den olie, der omfattet af betegnelsen, opfylder de krav, der er fastlagt i varespecifikationen.

4.5 Fremstillingsmetode: Plantagerne ligger rækkevis og er opdelt i firkantede stykker. Afstanden mellem disse stykker ligger sædvanligvis mellem 8 × 8 m og 12 × 12 m. Der er almindeligvis tre træer pr. stykke, men antallet varierer mellem 1 og 4. Størstedelen af olivenlundene er beliggende på jord uden overrisling. Der anvendes områdets traditionelle, miljøvenlige dyrkningsmetoder. Kun sunde og modne frugter høstes. Frugterne høstes direkte fra træet ved anvendelse af de traditionelle høstmetoder, der omfatter »vareo«, hvor der bankes på grenene med lange træstænger, mekanisk vibration eller en kombination af vareo og mekanisk vibration. Frugterne skal altid transporteres uemballerede til oliemøllen, på anhængere eller i faste beholdere. Frugterne skal males i de registrerede oliemøller, og dette skal ske inden for 48 timer, fra de er blevet høstet. Olivenerne males uafbrudt i hammermøller af inert materiale, der er godkendt til anvendelse i fødevareindustrien. Pulpens temperatur skal kontrolleres, og temperaturen må aldrig overstige 36 °C på det mest ugunstige sted. Det eneste hjælpestof, der er tilladt, er behørigt godkendt talkum til levnedsmidler, som højest må anvendes i et omfang, der svarer til 2,5 %. Faseadskillelsen sker hovedsagelig ved hjælp af centrifugering. Den olie, der opnås ved den anden centrifugering af pulpen (dobbeltcentrifugeret olie), må ikke blive certificeret med oprindelsesbetegnelsen »Antequera«. Temperaturen på vandet, der tilsættes dekanteringsbeholderne (vandrette centrifuger), må aldrig overstige 35 °C. Temperaturen på vandet, der tilsættes de lodrette centrifuger, må aldrig overstige 35 °C. Dekanteringen af olien skal vare mindst seks timer, hvis der anvendes centrifugering, og 36 timer, hvis der anvendes tyngdedekantering. Ekstra jomfruolivenolie skal oplagres i kældre, i rustfri reservoirer, olivenmøller eller i metaltanke, der indvendigt er beklædt med materiale, der er egnet til opbevaring af fødevarer. Beholderne i kældrene skal være fuldstændigt lukkede, og der skal være adgang til hjælpemidler, som kan anvendes til korrekt rengøring af beholderne. Der skal desuden forefindes et system, der muliggør regelmæssig tømning af beholderne, samt et prøveudtagningsaggregat. Kældrene skal have en passende temperatur, således at olien kan opbevares korrekt. Med henblik på at sikre, at produktet kan spores og oprindelsen garanteres, er transport af uemballeret olie, der er omfattet af beskyttelsen, kun tilladt inden for produktionsområdets geografiske grænser. Det område, hvori forarbejdningen og emballeringen finder sted, skal være sammenfaldende med produktionsområdet. Olien skal emballeres i registrerede emballeringsvirksomheder, der skal være beliggende inden for produktionsområdets geografiske grænser.

Kravet om emballering i oprindelsesområdet har det klare formål at beskytte produktets kvalitet og ægthed bedst muligt og som følge heraf oprindelsesbetegnelsens omdømme. Alle producenterne bærer det fulde og kollektive ansvar herfor, og der hersker ingen tvivl om, at den kontrol, der udføres i produktionsområdet, og som producenterne, der drager fordel af oprindelsesbetegnelsen, bærer ansvaret for, er minutiøs og systematisk og udføres af professionelle med et særligt kendskab til produktets egenskaber.

Det er ikke sandsynligt, at de nødvendige kontroller, der skal foretages for at sikre produktet, kan udføres effektivt uden for produktionsområdet. De registrerede emballeringsvirksomheders emballeringsanlæg skal være fysisk adskilt fra virksomhedens øvrige aktiviteter og skal være forsynet med kvalitetssikringssystemer, som sikrer kvaliteten fra modtagelsen af den uemballerede olie til forsendelsen af den emballerede olie, og som skal være certificeret i henhold til ISO-9001:2000-standarden og senere versioner.

Produktet emballeres i glasbeholdere, metalbeholdere, der er beklædt indvendigt, eller i keramiske beholdere, der er velegnede til opbevaring af fødevarer.

4.6 Tilknytning: Naturområdet Antequera er beliggende i den vestlige ende af de indre dalstrøg i Andalusien. Området har særlige geomorfologiske og klimatiske karakteristika. Regionen omfatter et lavtliggende område med en blød topografi (400-600 m.o.h.), der er omkranset af en række bjergsystemer, der er beliggende mod nord (Sierras Subbéticas) og syd (Sistema Penibético), hvilket giver området særlige mikroklimatiske betingelser og jordbundsforhold, der er gunstige for olivendyrkningen.

Olivenlundene er beliggende i områder, der ligger mellem 450 og 600 m.o.h., og i middeldyb, meget kalkholdig jord (karbonatindhold: 20-70 %). Sorten Hojiblanca er særdeles velegnet til denne kalkholdige jordtype, da den kræver meget kalkholdig jord. Som følge af naturforholdene i Depresión de Antequera, hvor mange vandløb udmunder i søer, hvilket har skabt flodskråninger på mange forskellige niveauer, findes der desuden mange aflejringer fra tertiærperioden, herunder det miopliocæne rødler, som tilfører oliventræerne meget kalium og holder længe på fugtigheden. Dette fremmer oliventræernes dyrkningsbetingelser, da over 90 % af overfladen, hvor denne afgrøde dyrkes, er jord uden overrisling.

Regionen Antequera har et tempereret-varmt middelhavsklima, der minder lidt om fastlandsklima på grund af beliggenheden i Andalusiens indre dalstrøg. Disse klimaforhold indebærer kraftige temperatursvingninger mellem vinter og sommer og nat og dag. De lave temperaturer i vinterperioden forsinker olivenernes modning, navnlig for så vidt angår sorten Hojiblanca, hvilket ændrer oliens syrebalance, idet indholdet af oliesyre øges, og indholdet af mættede og umættede fedtsyrer falder.

Sorten Hojiblanca, der er den mest udbredte sort og udgør over 90 % af det samlede antal oliventræer, har tilpasset sig klimaforholdene perfekt, og regionen er i dag centrum for udbredelsen af denne sort i Andalusien.

Fremstillingen af jomfruolivenolie i regionen Antequera dateres tilbage til romertiden, nærmere bestemt det 1.-3. århundrede e. Kr., hvor der var udviklet et landbrugssystem, der bestod af næsten et halvt hundrede villae olearias, der var fordelt over hele området. De arkæologiske rester af disse villae olearias blev i 1998 undersøgt af M. Romero (rådhuset i Antequera), og dette gav anledning til at restaurere romerske møller med alle de dele, der var blevet beskrevet af agronomerne i den klassiske historieskrivning, Plinio og Columella. I tilknytning til disse romerske møller blev der fundet forstenede olivenkerner, der af Escuela Técnica Superior de Ingenieros Agrónomos y Montes under Universidad de Córdoba blev identificeret som værende af sorten Hojiblanca, hvilket beviser, at sorten Hojiblanca er blevet dyrket i det område, der er omfattet af oprindelsesbetegnelsen, i næsten 2 000 år. Dette vigtige fund er et bevis på, at oprindelsen af sorten Hojiblanca kan være knyttet til Antequera-regionen.

I Antequeras historiske arkiv findes følgende dokument fra det 16. århundrede: »Kommunale forordninger om oliemøller og oliemøllere«, der vedtoges af Consejo del Cabildo de Antequera i 1537 og blev bekræftet af kong Carlos den 1. og 5. af Tyskland adskillige år senere. Der er fundet andre lignende forordninger fra 1598 i en anden kommune i regionen, Archidona. I 1679 var der i kommunen Antequera registreret 2 400 ha olivenlunde og 61 oliemøller i henhold til den jordebog, der blev ført af fader Francisco Cabrera fra Augustinerordenen.

Slutningen af det 19. århundrede og den første tredjedel af det 20. århundrede var gyldne tider for olivendyrkningen i Antequera, da dyrkningsarealet blev forøget betragteligt, således at det voksede fra 26 755 ha i 1888 til 44 007 ha i 1922 i henhold til de oplysninger, som Dirección General de Agricultura de España er i besiddelse af for denne periode. Den kraftige ekspansion inden for olivendyrkningen medførte dengang, at der blev etableret en oliemøllefabrik (presser, møller, hydrauliske pumper osv.), takket være den valencianske ingeniør Beltrán de Lis' ophold i Antequera i 1870'erne. Beltrán de Lis' efterfølgere (Luna, Alcaide, Herrera og Rodas), der specialiserede sig i produktionen af disse maskiner, støbte maskiner til adskillige oliemøller og oliefabrikker i det sydlige Spanien i begyndelsen af det 20. århundrede. Betegnelsen »Antequera« fremgik altid ved siden af producentens mærke på det oliemøllemaskineri, der var blevet produceret.

4.7 Kontrolstruktur:

Navn: Consejo Regulador de la denominación de origen »Antequera«. Adresse: C/ Carrera, no 9. E-29300 Archidona (Málaga) Aptdo. Correos no 36

Kontrolorganet opfylder EN-45011-standarden.

4.8 Mærkning: Produktet skal obligatorisk være forsynet med teksten: »Denominación de Origen ANTEQUERA«. Etiketterne skal være godkendt af kontrolorganet. Kontroletiketterne skal være nummererede og udstedt af kontrolorganet.

4.9 Nationale krav: Ley 25/1970, de 2 de Diciembre, Estatuto de la Viña, el Vino y los Alcoholes (lov om vindyrkning, vin og alkohol). Decreto 835/1972, de 23 de marzo, por el que se aprueba el reglamento de la Ley 25/1970 (gennemførelsesdekret til ovennævnte lov). Orden de 25 de enero de 1994, por la que se precisa la correspondencia entre la legislación española y el reglamento CEE 2081/92, en materia de denominaciones de origen e indicaciones geográficas de productos agrícolas y alimentarios (bekendtgørelse om sammenhæng mellem den spanske lovgivning og forordning (EØF) nr. 2081/92).

(1) Europa-Kommissionen, Generaldirektorat for Landbrug — Kvalitetspolitik for landbrugsprodukter — B-1049 Bruxelles.